Openbare beskermer gevra om Clifton-herrie te bekykBetogers op Clifton se Vierde Strand waar hulle ŉ skaap geslag het as deel van ŉ betoging teen rassisme. Foto: Phando Jikelo/African News Agency Die ANC in die Wes-Kaap wil die openbare beskermer vra om die beweerde voorval van rassisme in Desember op Clifton se Vierde Strand in die Kaap te ondersoek. ŉ Herrie het in die Kerstyd ontstaan nadat dit aan die lig gekom het strandgangers is aangesê om die strand te verlaat. Die strandgangers, onder wie die ANC se provinsiale sekretaris, Faiz Jacobs, en sy familie is na bewering deur die private veiligheidsmaatskappy PPA aangesê om die strand te ontruim nadat lede van die firma ŉ aandklokreël vir 20:00 ingestel het. Mense het woedend op PPA se optrede gereageer en dit vergelyk met die wetgewing tydens die apartheidsera toe swart mense verbied is om sekere strande te besoek wat vir wit mense gereserveer was. Die kwessie het tot ŉ rasseherrie in die Kaap aanleiding gegee. Die burgemeester, Dan Plato van die DA, het ontken die voorval het iets met ras te doen en het die ANC daarvan beskuldig dat hulle goedkoop politieke punte probeer aanteken. Die strand het intussen die middelpunt van gemeenskapsbetogings oor die Kerstyd geword. In sy brief aan die openbare beskermer, Busisiwe Mkhwebane, vra Jacobs sy moet vasstel of PPA met die toestemming van die Stad Kaapstad of sekere raadslede opgetree het, onder andere JP Smith, die burgemeesterskomiteelid vir veiligheid en sekerheid, of belastingbetalers vir hul dienste betaal, of PPA geldelik tot die DA bydra en of PPA ŉ geregistreerde veiligheidsmaatskappy is. Die stadsraad ontken dat hy enigsins by die voorval betrokke was en beskuldig PPA daarvan dat hy sy mandaat te ver gevoer het deur die strand te sluit.